CELEX: 32016D0226(01)
Language: et
Date: 2016-02-25 00:00:00
Title: Komisjoni otsus, 25. veebruar 2016, millega luuakse kalanduse teadus-, tehnika- ja majanduskomitee

26.2.2016   
            
            
               ET
            
            
               Euroopa Liidu Teataja
            
            
               C 74/4
            
         KOMISJONI OTSUS,
   25. veebruar 2016,
   millega luuakse kalanduse teadus-, tehnika- ja majanduskomitee
   (2016/C 74/05)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 11. detsembri 2013. aasta määrust (EL) nr 1380/2013 ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ, (1) eriti selle artiklit 26,
   ning arvestades järgmist:
   
               (1)
            
            
               Aluslepingu artikliga 43 on Euroopa Liidule ja liikmesriikidele tehtud ülesandeks kehtestada sätted, mis on vajalikud ühise kalanduspoliitika eesmärkide saavutamiseks.
            
         
               (2)
            
            
               Liidu poliitika rakendamiseks kalanduse ja vesiviljeluse valdkonnas on vaja kõrgkvalifitseeritud teadustöötajate abi, eelkõige mere- ja kalandusbioloogia, püügivahendite tehnoloogia, kalamajanduse, kalanduse juhtimise, kalanduse poolt ökosüsteemile avaldatava mõju, vesiviljeluse ja teiste sarnaste valdkondade rakendamisel või seoses kalanduse ja vesiviljeluse valdkonna andmete kogumise, haldamise ja kasutamisega.
            
         
               (3)
            
            
               Seepärast on vaja luua kalanduse ja vesiviljeluse valdkonna eksperdirühm ning määrata kindlaks selle ülesanded ja struktuur. Kõnealust abi peaks osutama komisjoni loodud alaline kalanduse teadus-, tehnika- ja majanduskomitee (STECF).
            
         
               (4)
            
            
               Komisjon peaks konsulteerima STECFi rühmaga, et töötada vajadusele vastavalt välja ühine kalanduspoliitika küsimustes, mis on seotud mere bioloogiliste ressursside kaitse ja majandamisega, kaasa arvatud bioloogilised, majandus-, keskkonna-, sotsiaal- ja tehnilised aspektid, vastavalt määruse (EL) nr 1380/2013 artiklile 26. Kõnealuse rühma soovitused peaksid rajanema pädevuse, sõltumatuse, erapooletuse ja läbipaistvuse põhimõtetel.
            
         
               (5)
            
            
               STECFi rühma peaks kuuluma piisav arv liikmeid, et täita nõutavaid ülesandeid. Rühma liikmed peaksid olema sõltumatud, kõrgkvalifitseeritud spetsialistidest eksperdid, kes valitakse objektiivsete kriteeriumide alusel avaliku kandideerimiskutse abil. Nad nimetatakse ametisse isikuliselt ja nad esitavad komisjonile arvamusi, mis on vajalikud ühise kalanduspoliitika arendamiseks. On hädavajalik, et kõnealune rühm kasutaks spetsiifilistele küsimustele vastamiseks nii liidust kui ka väljastpoolt liitu pärit välisekspertide abi.
            
         
               (6)
            
            
               Komisjon ei suuda kalavarude kaitse ja säästva kasutamisega seotud liidu poliitilisi eesmärke ilma STECFi rühma märkimisväärse panuseta täielikult täita. Ühise kalanduspoliitika seisukohast on oluline, et otsuseid tehakse parimate kättesaadavate teaduslike nõuannete põhjal. Selle nõude täitmiseks peavad komisjoni poliitikaettepanekud põhinema parimatel olemasolevatel teadusandmetel. STECFi rühm hindab uusimaid olemasolevaid teadusandmeid, et esitada komisjonile usaldusväärseid ja õigeaegseid tõendusmaterjalil põhinevaid teaduslikke nõuandeid ELi ühise kalanduspoliitika rakendamiseks ja järelevalveks. STECFi nõuandeid on muu hulgas selgesõnaliselt vaja vastavalt määruse (EL) nr 1380/2013 artikli 2 lõike 5 punktile a, artikli 3 punktile c, artikli 6 lõikele 2, artikli 9 lõigetele 1 ja 5, artikli 10 lõike 2 punktile a ja lõikele 3, artikli 11 lõikele 3, artikli 15 lõike 4 punktile b ja lõike 5 punktile c, artikli 18 lõigetele 2, 3 ja 5, artikli 28 lõike 2 punktile a, artikli 29 lõigetele 2 ja 4 ning artikli 31 lõikele 4. STECFi soovitusi esitatakse ka järgmiste kohta: mitmeaastased majandamiskavad, lossimiskohustusega seotud meetmed, segapüügiga seotud kalavarude majandamine, liidu seisukoht rahvusvahelistes kalandusorganisatsioonides ja kolmandate riikidega sõlmitavad säästva kalapüügi partnerluslepingud. Seepärast tuleks kõnealustele sõltumatutele ekspertidele maksta lisaks kulude hüvitamisele ka erihüvitist, mis vastab neile antud konkreetsetele ülesannetele ja on kooskõlas rahvusvahelistele normidega.
            
         
               (7)
            
            
               Parimate kättesaadavate teaduslike nõuannete esitamise nõue kehtib ka kohustuste puhul, mis on STECFi rühma liikmetel, kes abistavad komisjoni talitusi, andes omapoolse teadusliku panuse piirkondlikel ja rahvusvahelistel kohtumistel, mis on osa määruse (EL) nr 1380/2013 artikli 18 kohasest seadusandlikust protsessist; liikmesriigid esitavad selliste kohtumiste tulemuste põhjal komisjonile ühissoovitused, mis põhinevad parimatel teaduslikel nõuannetel ning mille alusel võetakse vastu delegeeritud õigusaktid või rakendusaktid. Komisjoni ülesanne on hõlbustada liikmesriikide ja asjaomaste teaduasutuste vahelist koostööd, milles STECFil on oluline roll. Seepärast aitab STECFi rühma töö tõhusalt kaasa ühise kalanduspoliitika eesmärkide saavutamisele.
            
         
               (8)
            
            
               Rühma liikmete jaoks tuleks kehtestada teabe avaldamise eeskirjad.
            
         
               (9)
            
            
               Isikuandmeid tuleks töödelda vastavalt Euroopa Parlamendi ja nõukogu määrusele (EÜ) nr 45/2001 (2).
            
         
               (10)
            
            
               Varem ametisse nimetatud rühma liikmed peaksid jääma ametisse kuni uued liikmed ametisse nimetatakse.
            
         
               (11)
            
            
               Komisjoni otsus 2005/629/EÜ (3) tuleks kehtetuks tunnistada,
            
         ON TEINUD KÄESOLEVA OTSUSE:
   Artikkel 1
   Reguleerimisese
   Käesolevaga luuakse kalanduse teadus-, tehnika- ja majanduskomitee (edaspidi „rühm” või „STECFi rühm”).
   Artikkel 2
   Ülesanded
   Mere bioloogiliste ressursside kaitse ja majandamise valdkonnas, kaasa arvatud bioloogiliste, majandus-, keskkonna-, sotsiaal- ja tehniliste aspektide puhul, on rühma ülesanded järgmised:
   
               a)
            
            
               aidata komisjonil ette valmistada seadusandlikke ettepanekuid, delegeeritud õigusakte või muid poliitilisi algatusi;
            
         
               b)
            
            
               jälgida poliitika arengut ning vahetada kogemusi ja häid tavasid.
            
         Artikkel 3
   Konsulteerimine
   1.   Komisjon võib rühmaga konsulteerida kõikides küsimustes, mis on seotud mere- ja kalandusbioloogia, püügivahendite tehnoloogia, kalamajanduse, kalanduse juhtimise, kalanduse poolt ökosüsteemile avaldatava mõju, vesiviljeluse ja teiste sarnaste valdkondadega. Komisjon võib nõuda sellise arvamuse vastuvõtmist kindlaksmääratud aja jooksul. Kokkuleppel komisjoni talitustega võib rühm omal algatusel esitada kõnealustes küsimustes komisjonile arvamusi.
   2.   Rühma esimees võib vajaduse korral soovitada komisjonil rühmaga konkreetses küsimuses konsulteerida.
   Artikkel 4
   Liikmete ametisse nimetamine
   1.   Rühm koosneb vähemalt 30, kuid mitte rohkem kui 35 liikmest.
   2.   Liikmed nimetatakse ametisse isikuliselt. Nad tegutsevad sõltumatult ja avalikes huvides.
   3.   Liikmed nimetab ametisse merendus- ja kalandusasjade peadirektoraadi peadirektor ekspertide hulgast, kellel on pädevus artiklis 2 ja artikli 3 lõikes 1 osutatud valdkondades ning kes on vastanud kandideerimiskutsele. Ametisse nimetamine hõlmab liikmete ametiaja alguse kuupäeva. Rühma koosseisu kindlaksmääramisel püüab komisjon tagada nii palju kui võimalik soolise tasakaalu ja tasakaalustatud geograafilise esindatuse, mis väljendab liidu kalanduse ja vesiviljeluse mitmekesisust, võttes arvesse valikumenetluse tulemusi.
   4.   Liikmed nimetatakse ametisse kolmeks aastaks. Nad jäävad ametisse kuni oma ametiaja lõpuni, kui neid ei asendata vastavalt lõikele 6. Nende ametiaega võib pikendada. Kui rühma liikmeid ei ole asendatud või nende ametiaega pikendatud pärast kolmeaastase ajavahemiku lõppemise kuupäeva, jäävad rühma liikmed ametisse kuni nende asendamise või ametiaja pikendamiseni.
   5.   Sobivad kandidaadid, keda ametisse ei nimetatud, võib kanda komisjoni kehtestatud reservnimekirja. Komisjon võib kasutada reservnimekirja nende liikmete asendamiseks, kes lahkuvad rühmast vastavalt käesoleva artikli lõikele 6. Komisjon küsib enne kandidaatide nimede nimekirja lisamist nende nõusolekut. Asendusliikmed nimetatakse ametisse samade tingimuste alusel nagu liikmed.
   6.   Liikmed, kes ei suuda enam rühma aruteludele tõhusalt kaasa aidata, kes astuvad tagasi või kes ei täida käesoleva artikli lõikes 3 või aluslepingu artiklis 339 sätestatud tingimusi, võidakse ülejäänud ametiajaks asendada.
   7.   Rühma liikmete nimed avaldatakse komisjoni eksperdirühmade ja muude sarnaste üksuste registris (edaspidi „register”) (4).
   8.   Isikuandmeid kogutakse, töödeldakse ja need avaldatakse vastavalt määrusele (EÜ) nr 45/2001.
   Artikkel 5
   Sõltumatus
   1.   Eksperdid, kes kandideerivad STECFi rühma liikmeks, peavad komisjonile nõu andes avalikustama kõik asjaolud, mis võivad ohustada eksperdi suutlikkust tegutseda sõltumatult ja avalikes huvides või mida võidakse põhjendatult pidada seda ohustavaks, sealhulgas kõik nende pereliikmetega seotud olulised asjaolud. Eelkõige nõuavad komisjoni talitused nendelt ekspertidelt kandideerimismenetluse osana huvide deklaratsiooni (edaspidi „huvide deklaratsiooni vorm”) ja elulookirjelduse esitamist. Huvide deklaratsiooni vorm koosneb tervest reast küsimustest, mille abil palutakse ekspertidel avalikustada mis tahes huvi, mis on tehtava töö teema seisukohast oluline. Selleks et isiku saaks rühma liikmeks nimetada, on vaja esitada nõuetekohaselt täidetud huvide deklaratsiooni vorm. Huvide deklaratsioonid peavad olema avalikkusele kättesaadavad seni, kuni kõnealused eksperdid on rühma liikmed.
   2.   Kui vastutav komisjoni talitus leiab huvide deklaratsiooni hindamise järel, et huvide konflikt puudub, võib kõnealuse eksperdi isikuliselt ametisse nimetada tingimusel, et tal on nõutav asjatundlikkus.
   3.   Liikmed peavad pädevatele komisjoni talitustele teatama niipea kui võimalik, kui eelnevalt esitatud teave on muutunud; sel juhul peavad nad viivitamata esitama uuesti täidetud huvide deklaratsiooni vormi, milles kirjeldatakse asjakohaseid muutusi.
   Artikkel 6
   Tegevus
   1.   STECFi rühm valib lihthäälteenamusega oma liikmete hulgast kolmeks aastaks esimehe ja kaks aseesimeest. Rühma esimeest ja aseesimehi ei tohi valida samale ametikohale rohkem kui kaheks järjestikuseks ametiajaks.
   2.   Rühma esimees võib rühma liikmete hulgast nimetada raportöörid. Eriti keerukate multidistsiplinaarse iseloomuga küsimustega tegelemiseks võib määrata mitu raportööri.
   3.   Komisjoni talitused võivad kutsuda rühma töös ajutiselt osalema väliseksperte, kes on pädevad rühma või alarühma konkreetses päevakorraküsimuses.
   4.   Kokkuleppel komisjoni talitustega võib STECFi rühm luua alarühmi, kes tegelevad konkreetsete küsimustega komisjoniga kooskõlastatud volituste alusel. Alarühma kuulub vähemalt kaks rühma liiget ja väliseksperti. Alarühmad annavad rühmale aru kindlaksmääratud ajavahemiku järel kooskõlas kõnealuste volitustega. Sellised alarühmad saadetakse laiali kohe, kui nende ülesanded on täidetud.
   5.   Komisjon annab rühma ja selle alarühmade käsutusse sekretariaadi. Sekretariaadi ülesandeks on tehniline ja halduslik abi ning koordineerimine, et võimaldada rühma tõhusat toimimist ja organiseerida selle alarühmade koosolekuid. Sekretariaat koordineerib vajaduse korral rühma ja selle alarühmade koostööd teiste Euroopa Liidu ja rahvusvaheliste organitega. Komisjoni esindajad, kes tunnevad menetluse vastu huvi, võivad osaleda rühma või selle alarühmade koosolekutel. Eksperdirühma ja selle alarühmade koosolekud peetakse reeglina komisjoni ruumides.
   6.   Kõik asjaomased dokumendid, nagu päevakorrad, protokollid ja osalejate kaastööd, avaldatakse kas otse registri kaudu või registrist asjakohase teabega veebisaidile viitava lingi kaudu. Asjakohastele veebisaitidele juurdepääsuks ei ole vaja ennast kasutajaks registreerida, samuti ei ole sellega seotud muid piiranguid. Avaldamisel nähakse ette erandid (5) juhul, kui dokumendi avalikustamine kahjustaks Euroopa Parlamendi ja nõukogu määruse (EÜ) nr 1049/2001 artiklis 4 kindlaksmääratud avaliku või erahuvi kaitset.
   7.   Rühm võtab eksperdirühmade standardtöökorra alusel vastu oma töökorra.
   Artikkel 7
   Konfidentsiaalsus
   1.   STECFi rühma liikmed ja väliseksperdid peavad järgima aluslepingute ja nende rakenduseeskirjade kohaseid ametisaladuse hoidmise kohustusi, samuti komisjoni otsuste (EL, Euratom) 2015/443 (6) ja (EL, Euratom) 2015/444 (7) lisas sätestatud julgeolekueeskirju, mis käsitlevad ELi salastatud teabe kaitsmist. Juhul kui nad kõnealuseid kohustusi ei täida, võib komisjon võtta kõik asjakohased meetmed.
   2.   Rühma arutelud on konfidentsiaalsed. Komisjoni talitustega kooskõlastatult võib rühm liikmete lihthäälteenamusega otsustada oma arutelud üldsusele avalikustada.
   Artikkel 8
   Hüvitised ja erihüvitised
   1.   STECFi rühma liikmetel ja välisekspertidel on vastavalt lisas sätestatule õigus saada erihüvitist ettevalmistava töö ja/või rühma tegevuses ja sellega seotud väliskohtumistel osalemise eest.
   2.   Komisjon hüvitab komisjonis kehtiva korra kohaselt reisi- ja elamiskulud, mis rühma liikmetel ja välisekspertidel tekivad seoses rühma või alarühma koosolekutel ja asjaomastel väliskohtumistel osalemisega.
   3.   Nimetatud kulud hüvitatakse nende summade piires, mis on iga-aastase vahendite eraldamise korra kohaselt selleks otstarbeks eraldatud.
   Artikkel 9
   Üleminekusätted
   Vastavalt otsuse 2005/629/EÜ artiklile 4 ametisse nimetatud STECFi rühma liikmed jäävad käesoleva otsusega moodustatud komitee liikmetena ametisse kuni uute rühma liikmete ametisse nimetamiseni vastavalt käesoleva otsuse artiklile 4. Nende suhtes kohaldatakse käesoleva otsuse sätteid.
   Artikkel 10
   Kehtetuks tunnistamine
   Otsus 2005/629/EÜ tunnistatakse kehtetuks.
   
      Brüssel, 25. veebruar 2016
      
         
            Komisjoni nimel
         
         
            komisjoni liige
         
         Karmenu VELLA
      
   
   
      (1)  ELT L 354, 28.12.2013, lk 22.
   
      (2)  Euroopa Parlamendi ja nõukogu määrus (EÜ) nr 45/2001, 18. detsember 2000, üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 8, 12.1.2001, lk 1).
   
      (3)  Komisjoni otsus 2005/629/EÜ, 26. august 2005, kalanduse teadus-, tehnika- ja majanduskomitee moodustamise kohta (ELT L 225, 31.8.2005, lk 18).
   
      (4)  Liikmed, kes ei soovi oma nime avalikustamist, võivad taotleda erandi tegemist nimetatud reeglist. Eksperdirühma liikme nime mitteavalikustamise taotlus loetakse õigustatuks juhul, kui nime avaldamine võib ohustada liikme turvalisust või tema eraelu puutumatust.
   
      (5)  Euroopa Parlamendi ja nõukogu määrus (EÜ) nr 1049/2001, 30. mai 2001, üldsuse juurdepääsu kohta Euroopa Parlamendi, nõukogu ja komisjoni dokumentidele (ELT L 145, 31.5.2001, lk 43). Need erandid on ette nähtud avaliku julgeoleku, sõjaliste küsimuste, rahvusvaheliste suhete, finants-, raha- või majanduspoliitika, isikute eraelu puutumatuse ja isikupuutumatuse, kaubandushuvide, kohtumenetluse ja õigusnõustamise, kontrollimiste/uurimiste/auditite ja institutsioonide otsustamisprotsessi kaitseks.
   
      (6)  Komisjoni 13. märtsi 2015. aasta otsus (EL, Euratom) 2015/443 komisjoni julgeoleku kohta (ELT L 72, 17.3.2015, lk 41).
   
      (7)  Komisjoni 13. märtsi 2015. aasta otsus (EL, Euratom) 2015/444 ELi salastatud teabe kaitseks vajalike julgeolekueeskirjade kohta (ELT L 72, 17.3.2015, lk 53).
   
      LISA
      Erihüvitised
      
                  1)
               
               
                  Rühma liikmetel ja välisekspertidel on õigus saada erihüvitist rühma koosolekutel isikliku või kaugosalemise (kirjalik menetlus) eest. Erihüvitist makstakse maksimaalselt 450 eurot iga täistööpäeva eest päevaühiku alusel. Hüvitise kogusumma arvutatakse ja ümardatakse ülespoole kuni lähima poolele tööpäevale vastava summani.
                  
                              Eurodes täispäeva kohta (1)
                              
                           
                           
                              Rühma üldkoosolek
                           
                           
                              Alarühmad
                           
                        
                              Esimees
                           
                           
                              450
                           
                           
                              450
                           
                        
                              Aseesimees
                           
                           
                              450
                           
                           
                              450
                           
                        
                              Rühma liikmed
                           
                           
                              300
                           
                           
                              300
                           
                        
                              Väliseksperdid
                           
                           
                              300
                           
                           
                              300
                           
                        
            
                  2)
               
               
                  Rühma liikmetel on õigus saada erihüvitist raportöörina tegutsemise eest, et hüvitada nende tööd, mida nad on teinud näiteks väljaspool rühma või alarühma koosolekut sellega seotud aruandeks vajaliku materjali ettevalmistamiseks ja koostamiseks. Seda erihüvitist makstakse iga täistööpäeva eest ja see on 450 eurot.
               
            
                  3)
               
               
                  Rühma liikmetel ja välisekspertidel on õigus saada erihüvitist raportöörina tegutsemise eest, kui nad esitavad teaduslikke aruandeid (kokkuvõtted, uuringud ja taustteave) rühma või alarühma koosolekute ettevalmistamiseks, või kui nad koostavad pärast koosolekut rühma või alarühma koosoleku aruande.
               
            
                  4)
               
               
                  Esimehel on õigus saada erihüvitist teadusjärelevalve ja rühma töö korraldamise eest väljaspool rühma üldkoosolekut.
                  Kui komisjon taotleb ettevalmistava töö tegemist, mis tähendab eelkõige rühma või alarühma aruannete või arvamuste koostamist, mõjuhinnangut toetava analüüsi tegemist või teadusjärelevalvet, täpsustab ta täidetavad ülesanded ja nende ajakava. Tööpäevade arvu väljaarvutamisel lähtutakse eelkõige sellest, kui suur on küsimuse keerukusest tulenev töökoormus, kui palju aega kulub ülesannete täitmisele seoses andmete hulga ja kättesaadavusega ning millist teaduslikku kirjandust ja teavet tuleb koguda ja töödelda. Seepärast võib allpool esitatud tööpäevade eeldatavast arvust kõrvale kalduda üksnes nõuetekohaselt põhjendatud ja erandjuhtudel:
                  
                              Tööpäevade eeldatav arv
                           
                           
                              Ülesannete laad
                           
                        
                              1–10 päeva
                           
                           
                              Ettevalmistav töö (teaduslikud aruanded, teadusuuringud, analüüs mõjuhinnangu toetamiseks)
                           
                        
                              4–6 päeva
                           
                           
                              Rühma või alarühma koosoleku aruanne, STECFi arvamus
                           
                        
                              10–30 päeva
                           
                           
                              Teadusjärelevalve ja rühma töö korraldamine väljaspool rühma üldkoosolekuid, eelkõige komisjoni nõustamine seoses järgmisega: üldine teaduslik planeerimine, välisekspertide kaasamine, vastavate volituste määratlemine teaduslike aruannete ning alarühma ja rühma koosolekute jaoks, olemasolevate andmete ja teadusuuringute kättesaadavuse tagamine, et valmistada ette ja koordineerida alarühmade kokkukutsumisi ja koosolekuid ning teha koostööd teiste nõuandvate organitega ja sidusrühmadega ning komisjoni talitustega (nii merendus- ja kalandusasjade peadirektoraadi kui ka teiste peadirektoraatide ja Teadusuuringute Ühiskeskusega).
                           
                        Ekspertidele, kes tegutsevad raportööridena, et esitada teaduslikke aruandeid rühma või alarühma koosolekute ettevalmistamiseks või et koostada pärast koosolekut rühma või alarühma koosoleku aruanne, ning esimehele, kes tegeleb teadusjärelevalve ja rühma töö korraldamisega väljaspool rühma üldkoosolekut, makstakse 450 eurot iga täistööpäeva eest päevaühiku alusel.
               
            
                  5)
               
               
                  Määruse (EL) nr 1380/2013 (ühise kalanduspoliitika kohta) artikli 18 kohaselt võivad rühma liikmed toetada komisjoni talitusi, osaledes rühma liikmetena piirkondlikel ja rahvusvahelistel kohtumistel. Neil on õigus saada erihüvitist 300 eurot iga täistööpäeva eest päevaühiku alusel. Osalemiseks on neil vaja komisjoni eelnevat luba ja hüvitise väljamaksmiseks kontrollivad komisjoni talitused rühma liikme kohalolekut.
               
            
                  6)
               
               
                  Rühma liikmele või väliseksperdile ühe päeva eest makstav erihüvitis ei tohi olla suurem kui 450 eurot kooskõlas komisjoni otsusega C(2014) 2220.
               
            
         (1)  Kui tööst võetakse osa ainult hommikul või õhtul, makstakse toetust 50 % ulatuses täispäeva toetusest.